ภาษีเซอร์วิสอพาร์ตเมนต์
ปัจจุบันมีการให้บริการที่พักอาศัยมากกว่าในอดีต ไม่ว่าจะเป็นบ้านเช่า หอพัก อพาร์ตเมนต์ เกสต์เฮาส์ บังกะโล โรงแรม หรือสถานที่พักอื่นๆ ทำนองเดียวกัน ด้วยความต้องการที่พักอาศัยใกล้สถานที่ทำงาน สถานศึกษา โรงพยาบาล หรือเหตุผลอื่นใดก็ตาม ผู้ที่ไม่มีบ้านพักอาศัยเป็นของตนเองก็จำต้องเช่าหรือใช้บริการกิจการข้างต้น
7 พ.ย. 2557

ปัจจุบันมีการให้บริการที่พักอาศัยมากกว่าในอดีต ไม่ว่าจะเป็นบ้านเช่า หอพัก อพาร์ตเมนต์ เกสต์เฮาส์ บังกะโล โรงแรม หรือสถานที่พักอื่นๆ ทำนองเดียวกัน ด้วยความต้องการที่พักอาศัยใกล้สถานที่ทำงาน สถานศึกษา โรงพยาบาล หรือเหตุผลอื่นใดก็ตาม ผู้ที่ไม่มีบ้านพักอาศัยเป็นของตนเองก็จำต้องเช่าหรือใช้บริการกิจการข้างต้น
ค่าเช่าที่พักอาศัยที่ผู้ให้บริการที่พักได้รับ ไม่ว่าจะเป็นสถานที่พักรูปแบบใดก็ตาม ต้องเสียภาษีเงินได้ และบางกรณีอาจจะต้องเสียภาษีมูลค่าเพิ่ม หากกิจการจากรายรับนั้นเข้าข่ายเสียภาษีมูลค่าเพิ่ม ครั้งนี้จะกล่าวถึงที่พักอาศัยประเภทเซอร์วิสอพาร์ตเมนต์ ซึ่งเป็นบริการเช่นเดียวกับกิจการโรงแรม 
การให้บริการของเซอร์วิสอพาร์ตเมนต์ ให้บริการที่พักแก่ผู้ใช้บริการชั่วคราวเช่นเดียวกับกิจการโรงแรม ต่างกับกิจการหอพัก หรือบ้านเช่า ที่ผู้ใช้บริการมักใช้เป็นสถานที่อยู่อาศัยเป็นประจำ ซึ่งปัจจุบันกฎหมายเกี่ยวกับโรงแรมได้คลุมถึงกิจการเซอร์วิสอพาร์ตเมนต์ ค่าบริการของเซอร์วิสอพาร์ตเมนต์เป็นเงินได้ตามมาตรา 40 (8) แห่งประมวลรัษฎากร มีภาษีตามประมวลรัษฎากร ได้แก่ ภาษีเงินได้และภาษีมูลค่าเพิ่มมาเกี่ยวข้อง ดังนี้
ภาษีเงินได้
ผู้ประกอบการที่เป็นบุคคลธรรมดาต้องนำเงินได้ที่ตนเองได้รับจากกิจการในรอบปีไปยื่นแบบเสียภาษีเงินได้บุคคลธรรมดาปีละ 2 ครั้ง โดยให้นำเงินได้ที่ได้รับตั้งแต่เดือน ม.ค.-มิ.ย. ไปยื่นเสียภาษีเงินได้ครึ่งปีด้วยแบบ ภ.ง.ด.94 ตั้งแต่เดือน ก.ค.ก.ย.ของปีเดียวกัน และเมื่อถึงสิ้นปี ให้นำเงินได้ที่ได้รับตั้งแต่เดือน ม.ค.-ธ.ค. ไปยื่นเสียภาษีประจำปีด้วยแบบ ภ.ง.ด.90 ตั้งแต่เดือน ม.ค.-มี.ค.ของปีถัดไป
การคำนวณภาษีเงินได้บุคคลธรรมดา ผู้ประกอบการสามารถหักค่าใช้จ่ายเงินที่หามาได้ โดยหักเป็นการเหมาได้ในอัตราร้อยละ 70 ของเงินได้ หรือหักค่าใช้จ่ายตามความจริงที่เกิดขึ้นก็ได้ หลังจากนั้นให้หักค่าลดหย่อน เหลือเท่าใด เป็นเงินได้สุทธิ ให้นำเงินได้สุทธิไปคำนวณภาษีตามบัญชีอัตราภาษีเงินได้บุคคลธรรมดา และต้องคำนวณภาษีจากจำนวนเงินได้ทั้งหมดในอัตราร้อยละ 0.50 อีกวิธีหนึ่ง คำนวณภาษีได้เท่าใด ให้เปรียบเทียบกับภาษีที่คำนวณจากเงินได้สุทธิ จำนวนภาษีใดมากกว่าให้ชำระภาษีวิธีนั้น
กรณีที่ผู้ประกอบการเป็นบริษัทหรือห้างหุ้นส่วนจำกัด ต้องนำรายได้จากกิจการที่เกิดขึ้นในรอบระยะเวลาบัญชีมารวมคำนวณเพื่อเสียภาษีเงินได้นิติบุคคล ตามมาตรา 65, 65 ทวิ และ 65 ตรี แห่งประมวลรัษฎากร โดยยื่นเสียภาษีเงินได้นิติบุคคลครึ่งรอบระยะเวลาบัญชีด้วยแบบ ภ.ง.ด.51 และยื่นเสียภาษีเงินได้นิติบุคคลสำหรับรอบระยะเวลาบัญชีด้วยแบบ ภ.ง.ด.50 อีกครั้ง 
ในส่วนของภาษีเงินได้หัก ณ ที่จ่าย ผู้ใช้บริการของเซอร์วิสอพาร์ตเมนต์ ซึ่งเป็นกิจการเช่นเดียวกับโรงแรม เมื่อจ่ายเงินค่าบริการไม่ต้องหักภาษี ณ ที่จ่าย แต่ถ้าบริษัทหรือห้างหุ้นส่วนนิติบุคคลได้ไปเช่าสถานที่ของเซอร์วิสอพาร์ตเมนต์เพื่อขายสินค้า ต้องหักภาษี ณ ที่จ่าย เมื่อจ่ายเงิน
ภาษีมูลค่าเพิ่ม
ผู้ประกอบการเซอร์วิสอพาร์ตเมนต์ทุกราย หากมีรายรับจากการให้บริการเกินกว่า 1.8 ล้านบาท/ปี หรือรอบระยะเวลาบัญชี ต้องจดทะเบียนภาษีมูลค่าเพิ่ม การให้บริการแก่บุคคลเป็นจำนวนมาก ผู้ประกอบการสามารถออกใบกำกับภาษีอย่างย่อได้ แต่ถ้าลูกค้าต้องการใบกำกับภาษีแบบเต็มรูป ต้องออกให้ลูกค้า
ผู้ประกอบการเซอร์วิสอพาร์ตเมนต์มีหน้าที่ทางภาษีตามที่กล่าวมาข้างต้น ผู้ประกอบการที่ประกอบกิจการหอพัก อพาร์ตเมนต์ หรือห้องเช่า ได้รับยกเว้นภาษีมูลค่าเพิ่ม แต่ถ้าหากไม่แน่ใจว่าตนเองเข้าข่ายกิจการเซอร์วิสอพาร์ตเมนต์หรือไม่ ให้สอบถามที่หน่วยงานสรรพากร จะได้ปฏิบัติได้ถูกต้อง สวัสดีครับ